ኤኤንሲ ፕሬዚዳንት ጃኮብ ዙማ በ48 ሰዓታት ውስጥ ሥልጣናቸውን እንዲለቁ  ገደብ አስቀመጠ
የደቡብ አፍሪካው አፍሪካ ናሽናል ኮንግረስ ፓርቲ ኤ ኤን ሲ ፕሬዚዳንት ጃኮብ ዙማ በ48 ሰዓታት ውስጥ ሥልጣናቸውን በአስቸኳይ እንዲለቁ ገደብ አስቀመጠ፡፡ፕሬዚዳንቱ ግን ፓርቲው ያስቀመጠውን የ48 ሰዓት የጊዜ ገደብ ውድቅ አድርገውታል፡፡የደቡብ አፍሪካ ገዥ ፓርቲ አፍሪካን ናሽናል ኮንግረስ ሀገሪቱን እያስተዳደሩ ያሉት ፕሬዚዳንት ጃኮብ ዙማ ለሀገሪቱ ደህንነት ሲባል በ48 ሰዓታት ውስጥ ሥልጣናቸውን በአስቸኳይ እንዲለቁ ገደብ አስቀምጧል፡፡ፕሬዚዳንቱ እ.ኤ.አ አቆጣጠር ከ2009 ጀምሮ ሃገሪቱን እያስተዳደሩ ይገኛሉ፡፡ በተለያዩ ጊዜያት በሙስና ወንጀል ከመዘፈቃቸውም በላይ  ባለፈው ታህሳስ ምክትላቸው ሲሪል ራማፎዛ የፓርቲው መሪ እንዲሆኑ መወሰኑ ይታወቃል፡፡ አሁን ደግሞ ከፕሬዝደንትነት ሥልጣናቸው እንዲለቁ ጫናው በርትቶባቸው ሰንብቷል፡፡ፓርቲው ባደረገው አስቸኳይ ስብሰባ ዙማ ሥልጣናቸውን እንዲያስረክቡ የአርባ ስምንት ሰዓት የጊዜ ገደብ ሰጥቷቸዋል፡፡   ፕሬዚዳንቱ ግን ፓርቲው ያስቀመጠውን የ48 ሰዓት የጊዜ ገደብ ውድቅ አድርገውታል፡፡ስልጣናቸውን ለማስረከብ ያስችላቸውም ዘንድ ከሶስት ወር እስከ ስድስት ወራት ድርስ ጊዜ እንዲሰጣቸው ጠይቀዋል፡፡ፓርቲውም ይህን የፕሬዚዳንቱን ጥያቄ ለማስተናገድ ምንም አይነት ማስተማመኛ እንደሌለው አስታወቋል፡፡ፕሬዝዳንቱ ሥልጣናቸውን በራሳቸው ፈቃድ የማያስረክቡ ከሆነ ፓርቲው በሚቀጥለው ሳምንት ጉዳዩን ወደ ፓርላማው በመውሰድ የመተማመኛ ድምጽ ያሰጥባቸዋል ተብሎ ይጠበቃል፡፡ፕሬዚዳንቱ ጥያቄውን ተቀብለው ተግባራዊ ካላደረጉ ሀገሪቱ ወደማትወጣው የፖለቲካ አዘቅት ውስጥ እንደምትወድቅም ነው የፖለቲካ ተንታኞች ስጋታቸውን እያስቀመጡ ያሉት፡፡በአሁኑ ወቅትም የደቡብ አፍሪካ ፖሊስ የፕሬዝደንት ጃኮብ ዙማ ወዳጅ የሆኑ ታዋቂ የቢዝነስ ሰዎችን ቤት በመበርበር ላይ መሆኑ ተነግሯል፡፡  ፕሬዚዳንት ዙማ የፓርቲያቸው አባላትን ጨምሮ በተለያዩ የደቡብ አፍሪካ አካባቢዎች አሁንም ድረስ በርካታ ደጋፊዎች እንዳላቸው  የገለጹት የፖለቲካ ተንታኝ እና ጸሀፊ የሆኑት ራልፍ ማቴካግ ዙማ በራሱ ሰው ብቻ አይደለም ሥርአትም ነው ሲሉ አስተያየታቸውን ሰጥተዋል፡፡( ምንጭ: ቢቢሲ)  